Document ID: 32005D0605

ROZHODNUTIE KOMISIE
zo 4. augusta 2005,
ktorým sa mení a dopĺňa rozhodnutie 93/195/EHS o veterinárnych podmienkach a o veterinárnej certifikácii pre opakovaný vstup registrovaných koní určených na dostihy, súťaže a kultúrne podujatia po dočasnom vývoze
[oznámené pod číslom K(2005) 2933]
(Text s významom pre EHP)
(2005/605/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/426/EHS z 26. júna 1990 o veterinárnych podmienkach, ktorou sa riadi preprava a dovoz zvierat čeľade koňovitých (equidae) z tretích krajín (1), a najmä na jej článok 19 bod ii),
keďže:
(1)
V súlade so všeobecnými pravidlami ustanovenými v prílohe II k rozhodnutiu Komisie 93/195/EHS (2) sa po dočasnom vývoze opakovaný vstup registrovaných koní, ktoré sú určené na dostihy, súťaže a kultúrne podujatia, obmedzuje na kone, ktoré sa zdržiavajú menej ako 30 dní v niektorej z tretích krajín uvedených v tej istej skupine v prílohe I k tomuto rozhodnutiu.
(2)
Vzhľadom na stupeň veterinárneho dozoru a skutočnosť, že príslušné kone sa držia oddelene od zvierat s nižším zdravotným štatútom, by sa malo predĺžiť obdobie dočasného vývozu na čas kratší ako 90 dní a zodpovedajúcim spôsobom by sa mali ustanoviť veterinárne podmienky a veterinárna certifikácia pre opakovaný vstup registrovaných koní určených na osobitné dostihy, súťaže alebo kultúrne podujatia uskutočňované v Kanade alebo Spojených štátoch amerických po dočasnom vývoze.
(3)
V Spojených štátoch amerických sa v roku 2005 uskutočnia prehliadky Španielskej jazdeckej školy z Viedne pri príležitosti 60. výročia záchrany rakúskych lipických koní; kone zachránil generál George Patton na konci druhej svetovej vojny. Tieto prehliadky by sa mali považovať za osobitné jazdecké podujatie a mali by sa na ne uplatňovať osobitné podmienky pre opakovaný vstup.
(4)
Rozhodnutie 93/195/EHS by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 93/195/EHS sa mení a dopĺňa takto:
1.
V článku 1 sa tretia zarážka nahrádza takto:
„-
ktoré sa zúčastnili na osobitných dostihoch, súťažiach alebo kultúrnych podujatiach v Kanade alebo Spojených štátoch amerických a spĺňajú požiadavky ustanovené vo veterinárnom osvedčení v súlade so vzorom veterinárneho osvedčenia o zdravotnom stave zvierat, ustanovenom v prílohe III k tomuto rozhodnutiu.“
2.
Príloha III sa nahrádza znením uvedeným v prílohe k tomuto rozhodnutiu.
Článok 2
Toto rozhodnutie je určené členským štátom.
V Bruseli 4. augusta 2005

Labels: 3
0
18
6